Dalk die oudste ma ooit? | Maroela Media
Yaramati Sitarama Rajarao en Mangayamma Yaramati (Foto: ANI via ANA)
'n 74-jarige vrou van Andhra Pradesh in Indië het Donderdag in 'n privaat hospitaal in Guntur geboorte geskenk aan 'n tweeling.
Mangayamma en haar man, Yaramati Sitarama Rajarao (82), is 57 jaar gelede getroud. Hulle het van in vitro-bevrugting (IVB) gebruik gemaak om swanger te word. Die babas is met 'n keisersnee gebore.
Mangayamma kon nie uit haar eie swanger word nie en sy sê dit is 'n las wat sy haar lewe lank nog dra. "Mense het met beskuldigende oë na my gekyk asof ek sondig is," het sy aan Times of India gesê. "Bure het my 'godralu' ['n vloekwoord vir 'n onvrugbare vrou] genoem. My man het my egter ondersteun; hy was my rots."
Rajarao sê hulle is vandag die gelukkigste paartjie in die wêreld. "Ons het ons eie kinders!" Hy is vol vertroue dat hulle die kinders sal kan grootmaak.
Die paartjie het tot 'n jaar gelede byna moed opgegee, totdat hulle met 'n IVB-kenner, dr. Sanakkayala Umasankar in Guntur kontak gemaak het. Hy het 'n mediese raad van kardioloë, ginekoloë en pediaters gekontak voor hy op behandeling besluit het. "Weens vertroulikheidsredes kan ons nie sekere besonderhede oor die pasiënt bekend maak nie. Ons het egter al die reëls gevolg," het hy aan Times of India gesê.
Mangayamma is in Januarie in die hospitaal opgeneem en sy was deurgaans onder waarneming.
"Dit gaan goed met ma en babas. Tien dokters het nege maande lank gewerk om haar gesondheid dop te hou. Dit is 'n mediese wonderwerk," het Umasankar bygevoeg.
Rajarao het intussen 'n beroerte gehad. Hy ontvang behandeling in die hospitaal.
Mangayamma Yaramati se tweeling (Foto: ANI via ANA)
Mangayamma Yaramati (Foto: ANI via ANA)
Ek is baie bly vir hulle en als, maar ek kan nie help om te wonder wie het hulle die pleegouers gemaak .
Ja , dit het eerste by my ook opgekom….. Wie gaan die arme kinders groot maak?
Dit is hopeloos te oud om nog kinders in die wereld te bring! Hoe dink hulle wie moet die 2ling grootmaak? Hulle verwag seker om 180 jaar oud te word.